CELEX: 
Language: sk
Date: 2021-11-26 00:00:00
Title: VYKONÁVACIE NARIADENIE KOMISIE (EÚ) /... ktorým sa stanovujú opatrenia na vykonávanie nariadenia Európskeho parlamentu a Rady (EÚ) č. 376/2014, pokiaľ ide o jednotný európsky systém klasifikácie rizík

VYKONÁVACIE NARIADENIE KOMISIE (EÚ) …/...
            
            
               z 26. 11. 2021
            
            
               ktorým sa stanovujú opatrenia na vykonávanie nariadenia Európskeho parlamentu a Rady (EÚ) č. 376/2014, pokiaľ ide o jednotný európsky systém klasifikácie rizík
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 376/2014 z 3. apríla 2014 o ohlasovaní udalostí, ich analýze a na ne nadväzujúcich opatreniach v civilnom letectve, ktorým sa mení nariadenie Európskeho parlamentu a Rady (EÚ) č. 996/2010 a ktorým sa zrušuje smernica Európskeho parlamentu a Rady 2003/42/ES a nariadenia Komisie (ES) č. 1321/2007 a (ES) č. 1330/2007
                  1
               , a najmä na jeho článok 7 ods. 7,
            
            
               keďže:
            
            
               (1)V súlade s nariadením (EÚ) č. 376/2014 sa od členských štátov a od Agentúry Európskej únie pre bezpečnosť letectva (ďalej len „agentúra“) vyžaduje, aby jednotlivo zaviedli mechanizmus nezávislého zhromažďovania, hodnotenia, spracúvania, analýzy a uchovávania údajov o udalostiach. Príslušné orgány členských štátov musia vypracúvať hlásenia udalostí na základe podrobných údajov o udalostiach a uchovávať ich vo vnútroštátnej databáze. Agentúra má rovnakú povinnosť vypracúvať hlásenia udalostí na základe podrobných údajov o udalostiach a uchovávať ich v databáze.
            
            
               (2)V súlade s článkom 9 ods. 1 nariadenia (EÚ) č. 376/2014 sa členské štáty a agentúra majú zúčastňovať na výmene informácií tak, že prostredníctvom európskeho centrálneho registra (ECR) sprístupňujú všetky informácie o bezpečnosti uchovávané v ich príslušných databázach hlásení.
            
            
               (3)Podľa nariadenia (EÚ) č. 376/2014 majú hlásenia udalostí obsahovať klasifikáciu rizík pre bezpečnosť, ktorá podlieha preskúmaniu príslušnými orgánmi členských štátov alebo agentúrou a ktorá sa má preniesť do európskeho centrálneho registra (ECR). S cieľom zabezpečiť, aby všetky hlásenia udalostí uchovávané v ECR boli klasifikované harmonizovaným spôsobom, príslušné orgány členských štátov a agentúra by mali zabezpečiť, aby sa klasifikácia v týchto hláseniach určovala v súlade s jednotným európskym systémom klasifikácie rizík (ERCS) stanoveným v delegovanom nariadení Komisie (EÚ) 2020/2034
                  2
               .
            
            
               (4)Teraz je potrebné stanoviť opatrenia na harmonizované a konzistentné vykonávanie ERCS agentúrou a členskými štátmi.
            
            
               (5)Ak hlásenia udalostí obsahujú klasifikáciu rizík určenú pomocou iných metodík ako ERCS, príslušné orgány členských štátov alebo agentúra by mali klasifikovať riziko danej udalosti v súlade s ERCS, ako sa vymedzuje v delegovanom nariadení Komisie (EÚ) 2020/2034.
            
            
               (6)V prípadoch, keď sa príslušné orgány členských štátov alebo agentúra rozhodnú použiť postup prepočtu klasifikácií rizika uvedených v odôvodnení 5 na klasifikáciu ERCS a ak sú takýmito metodikami matica 4x4 ARMS-ERC alebo RAT pre „celkový ATM“, príslušné orgány členských štátov alebo agentúra by mali použiť postup priameho prepočtu stanovený v tomto nariadení.
            
            
               (7)V prípade, že postup priameho prepočtu stanovený v prílohe nie je uplatniteľný, príslušným orgánom členských štátov a agentúre by sa malo umožniť použiť iné postupy prepočtu, pokiaľ sa nimi dosiahne rovnocenná klasifikácia ERCS.
            
            
               (8)Nepretržité monitorovanie a zlepšovanie ERCS je nevyhnutné na zabezpečenie jeho účinného používania. Je potrebné stanoviť podrobné pravidlá takéhoto monitorovania a vykonávania a agentúra by mala pri tomto preskúmaní a monitorovaní pomáhať Komisii. Na tento účel by členské štáty mali agentúre a Komisii pravidelne a v predpísaných lehotách podávať správy o používaní ERCS a jeho posúdení.
            
            
               (9)Príslušné orgány členských štátov a agentúra sa musia pripraviť na používanie ERCS, a to najmä úpravou svojich vnútorných postupov a prípadným pridelením dodatočných zdrojov. V článku 24 ods. 3 nariadenia (EÚ) č. 376/2014 sa však stanovuje, že článok 7 ods. 2 uvedeného nariadenia, ktorým sa členské štáty a agentúra poverujú používaním ERCS, sa uplatňuje po nadobudnutí účinnosti delegovaných a vykonávacích aktov, v ktorých sa spresní a rozvíja ERCS. Delegované nariadenie Komisie (EÚ) 2020/2034, ktorým sa vymedzuje ERCS, už nadobudlo účinnosť 31. decembra 2020. Preto nie je možné odložiť uplatniteľnosť povinnosti používať ERCS po dátume nadobudnutia účinnosti tohto nariadenia. Okrem toho na účely výročného prehľadu bezpečnosti, ktorý agentúra uverejňuje v súlade s článkom 72 ods. 7 nariadenia Európskeho parlamentu a Rady (EÚ) 2018/1139, je nevyhnutné, aby sa hlásenia udalostí nahraté do ECR v priebehu jedného roka hodnotili harmonizovaným spôsobom. Povinnosť klasifikovať udalosti v súlade s ERCS by sa mala začať uplatňovať od dátumu nadobudnutia účinnosti tohto nariadenia. Toto nariadenie by preto malo nadobudnúť účinnosť 1. januára 2023.
            
            
               (10)Opatrenia stanovené v tomto nariadení sú v súlade so stanoviskom výboru zriadeného podľa článku 127 nariadenia (EÚ) 2018/1139,
            
            
               PRIJALA TOTO NARIADENIE:
            
         
         
            
               Článok 1 
                  Predmet úpravy
            
            
               Týmto nariadením sa stanovujú opatrenia na vykonávanie jednotného európskeho systému klasifikácie rizík (ďalej len „ERCS“), ktorý je stanovený v delegovanom nariadení (EÚ) 2020/2034.
            
            
               Článok 2 
                  Vymedzenie pojmov
            
            
               Na účely tohto nariadenia sa uplatňuje vymedzenie pojmov uvedené v článku 2 delegovaného nariadenia (EÚ) 2020/2034.
            
            
               Uplatňuje sa aj toto vymedzenie pojmov:
            
            
               1.„metodika ARMS-ERC“ je metodika vypracovaná odvetvovou pracovnou skupinou Riešenia pre riadenie rizík v letectve (Airline Risk Management Solutions – ARMS) na posudzovanie prevádzkových rizík;
            
            
               2.„ATM“ je manažment letovej prevádzky v zmysle článku 2 ods. 10 nariadenia Európskeho parlamentu a Rady (ES) č. 549/2004
                  3
               ;
            
            
               3.„stupeň závažnosti palubného ATM“ je tá časť metodiky RAT, v rámci ktorej sa posudzuje vplyv udalosti na letovú prevádzku;
            
            
               4.„stupeň závažnosti pozemného ATM“ je tá časť metodiky RAT, v rámci ktorej sa posudzuje systémová výkonnosť (postupy, vybavenie a ľudia) systému ATM;
            
            
               5.„stupeň závažnosti celkového ATM“ je zlúčenie stupňa závažnosti pozemného ATM a stupňa závažnosti palubného ATM do jedného stupňa závažnosti;
            
            
               6.„metodika RAT“ je metodika nástroja analýzy rizík, ktorú vyvinul Eurocontrol a ktorá sa používa na klasifikáciu udalostí súvisiacich s bezpečnosťou v oblasti ATM;
            
            
               7.„Eurocontrol“ je Európska organizácia pre bezpečnosť leteckej navigácie založená Medzinárodným dohovorom týkajúcim sa spolupráce v záujme bezpečnosti letovej navigácie z 13. decembra 1960
                  4
               ;
            
            
               Článok 3 
                  Preskúmanie, zmena a schválenie klasifikácie rizík pre bezpečnosť
            
            
               1.Príslušný orgán členského štátu alebo agentúra preskúma a v prípade potreby zmení a schváli klasifikáciu rizík pre bezpečnosť uvedenú v hlásení príslušnej udalosti v súlade s ERCS, ako sa stanovuje v delegovanom nariadení Komisie (EÚ) 2020/2034.
            
            
               2.Bez toho, aby bol dotknutý odsek 1, príslušný orgán členského štátu alebo agentúra použijú pri prepočte klasifikácie rizík pre bezpečnosť určenej prostredníctvom metodík matice 4x4 ARMS-ERC alebo RAT pre „celkový ATM“ postup priameho prepočtu stanovený v prílohe. V prípade klasifikácií rizík pre bezpečnosť určených inými metodikami môže príslušný orgán členského štátu alebo agentúra použiť postup manuálneho prepočtu stanovený v bode 2 prílohy alebo iné postupy prepočtu, pokiaľ sa nimi dosiahne ekvivalentná klasifikácia ERCS.
            
            
            
               Článok 4 
                  Monitorovanie a zlepšovanie ERCS
            
            
               1.Každý členský štát predloží Komisii a agentúre 31. marca 2026 a potom každých päť rokov správu o používaní ERCS.
            
            
               2.Agentúra preskúma informácie získané od členských štátov v súlade s odsekom 1 tohto článku, ako aj ďalšie informácie, ktoré môže agentúra získať v súvislosti s vykonávaním ERCS. Pri preskúmaní agentúrou sa môžu zohľadniť odborné znalosti siete analytikov bezpečnosti letectva uvedenej v článku 14 ods. 2 nariadenia (EÚ) č. 376/2014 a príslušných expertných skupín, ak sú zriadené agentúrou.
            
            
               Článok 5 
                  Monitorovanie kompatibility s inými systémami klasifikácie rizík
            
         
         
            
               1.Postupy prepočtu stanovené v prílohe podliehajú pravidelnému preskúmaniu zo strany agentúry, aby sa zabezpečila ich trvalá relevantnosť. Pri preskúmaní sa môžu zohľadniť odborné znalosti siete analytikov bezpečnosti letectva a príslušných expertných skupín, ak sú zriadené agentúrou.
            
            
               2.V prípade potreby členské štáty oznámia Komisii a agentúre použitie postupu manuálneho prepočtu stanoveného v bode 2 prílohy a iných postupov prepočtu uvedených v článku 3 ods. 2 tohto nariadenia.
            
            
               Článok 6 
                  Nadobudnutie účinnosti
            
            
               Toto nariadenie nadobúda účinnosť 1. januára 2023.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 26. 11. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Ú. v. EÚ L 122, 24.4.2014, s. 18.
               
               
                  
                     (2)
                  
                        Delegované nariadenie Komisie (EÚ) 2020/2034 zo 6. októbra 2020, ktorým sa dopĺňa nariadenie Európskeho parlamentu a Rady (EÚ) č. 376/2014, pokiaľ ide o jednotný európsky systém klasifikácie rizík (Ú. v. EÚ L 416, 11.12.2020, s. 1).
               
               
                  
                     (3)
                  
                        Nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (Ú. v. EÚ L 96, 31.3.2004, s. 1).
               
               
                  
                     (4)
                  
                        Dohovor zmenený protokolom z 12. februára 1981 a revidovaný protokolom z 27. júna 1997.
               
            
      
    ---documentbreak--- 
      
         
         
            
               PRÍLOHA
            
            
               Postupy prepočtu zo skóre vyplývajúceho z nástroja analýzy rizík (RAT) a skóre vyplývajúceho z riešení pre riadenie rizík v letectve – klasifikácia rizika udalostí (ARMS-ERC) na skóre európskeho systému klasifikácie rizík (ERCS).
            
            
               V tejto prílohe sa stanovujú postupy prepočtu zo skóre podľa RAT a skóre podľa ARMS ERC na skóre ERCS
                  1
                vymedzené v kroku 2 prílohy k delegovanému nariadeniu Komisie (EÚ) 2020/2034
                  2
               . 
            
            
               Nasledujúce postupy prepočtu poskytujú buď priamy alebo manuálny prepočet s cieľom dosiahnuť takú klasifikáciu ERCS, ktorá by bola rovnocenná skóre RAT a/alebo ARMS – ERC v súlade s článkom 3 tohto nariadenia. 
            
            
            
               1.Priamy prepočet
            
            
               Povinný postup prepočtu pozostáva z týchto dvoch pracovných postupov:
            
            
               ‒Pracovný postup 1 – poskytuje priamy prepočet na získanie skóre závažnosti podľa ERCS.
            
            
               ‒Pracovný postup 2 – poskytuje priamy prepočet na získanie skóre pravdepodobnosti podľa ERCS.
            
            
               Na obrázku 1 je znázornený prehľad postupov. Východiskovým bodom postupu je rámček „predložené hlásenie udalosti“ a výstupom je rámček „ekvivalentné skóre ERCS“. Bodkované čiary na obrázku 1 označujú, že pre každý výsledok postupu sa vyžaduje len jeden zdroj. 
            
            
               
                  Obrázok 1 – Postupy prepočtu
            
            
            
               1.1.PRACOVNÝ POSTUP 1 – stupeň závažnosti podľa ERCS
            
            
            
               a)Informácie o „kategórii udalosti“ a „hromadnej skupine“ 
            
            
               ‒Ak hlásenie udalosti obsahuje informácie o „kategórii udalosti“ a „hromadnej skupine“, potom ich možno previesť na skóre ERCS „závažnosť potenciálneho následku nehody“. Ďalší krok je písmeno b) znázornené na obrázku 1.
            
            
            
               ‒Ak hlásenie udalosti neobsahuje žiadne informácie o „kategórii udalosti“ alebo „hromadnej skupine“ alebo ani o jednom z týchto prvkov, nie je možné vykonať priamy prepočet. Ak sa použije manuálny prepočet opísaný v bode 2 tejto prílohy, potom nasleduje krok podľa písmena D) na obrázkoch 1 a 5. 
            
            
         
         
            
               b) „Kategória udalosti“ a prepočet na kľúčové rizikové oblasti ERCS (KRA)
            
            
               ‒Ak „kategória udalosti“ hlásenia udalosti priamo zodpovedá jednej z kľúčových rizikových oblastí ERCS vymedzených v bode 1.2 prílohy k delegovanému nariadeniu (EÚ) 2020/2034, potom nasleduje krok podľa písmena c) na obrázku 1.
            
            
            
               ‒V prípade hlásení udalostí s „kategóriami udalosti“, ktoré sa líšia od kľúčových rizikových oblastí ERCS, nie je možné vykonať priamy prepočet. Ak sa použije manuálny prepočet opísaný v bode 2 tejto prílohy, potom nasleduje krok podľa písmena D) na obrázkoch 1 a 5.
            
            
            
            
               c)Skóre ERCS „závažnosť potenciálneho následku nehody“ – priamy prepočet
            
            
               ‒Ak hlásenie udalosti obsahuje informácie o „kategórii udalosti“ a „hromadnej skupine“, potom sa stupeň závažnosti priamo prepočíta na príslušné skóre ERCS „závažnosť potenciálneho následku nehody“. Výsledok predstavuje písmeno k), v ktorom je prvá číslica zodpovedajúca abecednej hodnote vyplývajúcej z výpočtu závažnosti udalosti (stupeň závažnosti A až X). 
            
            
            
               1.2.PRACOVNÝ POSTUP 2 – skóre pravdepodobnosti podľa ERCS
            
            
            
               e)Hodnotenie hlásenia udalosti s použitím RAT 
            
            
               Ak bolo hlásenie udalosti hodnotené metodikou RAT
                  3
               :
            
            
               ‒Hlásenia udalostí, ktoré sú klasifikované stupňom závažnosti RAT pre „celkový ATM“, možno priradiť priamo do stĺpcov pravdepodobnosti ERCS, ako je vysvetlené v písmene g) na obrázku 1. 
            
            
               ‒Hlásenia udalostí, ktoré majú stupeň závažnosti RAT len pre „pozemný ATM“
                  4
               , sa musia manuálne prepočítať na skóre pravdepodobnosti ERCS. Ak sa použije manuálny prepočet opísaný v bode 2 tejto prílohy, potom nasleduje krok podľa písmena L) na obrázku 5.
            
            
               ‒V prípade hlásení udalostí zapísaných ako „osobitná udalosť ATM“ nie je možný prepočet medzi skóre RAT a ERCS.
            
            
               f)Stupeň závažnosti RAT pre „celkový ATM“
            
            
               ‒Ak hlásenie udalosti obsahuje stupeň závažnosti pre „celkový ATM“, nasleduje krok podľa písmena g) na obrázku 1.
            
            
            
               g)Stĺpec ERCS „Pravdepodobnosť potenciálneho následku nehody“ prepočítaný z hodnoty RAT pre „celkový ATM“ (týka sa len hodnôt A, B, C, E)
            
         
         
            
               Na hlásenia udalostí s klasifikáciou stupňa závažnosti pre „celkový ATM“ (A, B, C, E) sa uplatňuje tento priamy prepočet na kategórie pravdepodobnosti ERCS:
            
            
               
                  Obrázok 2 – Prepočet stupňa závažnosti RAT pre „celkový ATM“ na hodnotenie pravdepodobnosti ERCS.
            
            
               
            
               h)Hlásenia udalostí klasifikované podľa metodiky ARMS-ERC
            
            
               ‒V prípade hlásení udalostí, ktoré boli hodnotené podľa ARMS-ERC, nasleduje krok podľa písmena i) na obrázku 1.
            
            
               ‒V prípade hlásení udalostí, ktoré neboli hodnotené podľa metodiky ARMS-ERC, nasleduje krok podľa písmena M) na obrázku 5. 
            
            
            
               i)Štandardná matica 4x4 ARMS-ERC 
            
            
               Ak sa na hodnotenie hlásenia udalosti použije matica 4x4 ARMS-ERC znázornená na obrázku 3, nasleduje krok podľa písmena j) na obrázku 1. 
            
            
               
                  Obrázok 3 – Štandardná matica 4x4 ARMS-ERC
            
            
            
               j)Skóre ERCS „pravdepodobnosť potenciálneho následku nehody“ – priamy prepočet
            
            
               Ak hlásenie udalosti obsahuje hodnotenie ARMS „účinnosť bariér“, potom sa na stanovenie skóre ERCS „pravdepodobnosť potenciálneho následku nehody“ použije nasledujúci priamy prepočet na maticu ERCS.
            
            
               
                  Obrázok 4 – Prepočet ARMS-ERC na kategórie pravdepodobnosti ERCS.
            
            
               
            
            
               k.Ekvivalentné skóre ERCS
            
            
               Skóre ERCS „závažnosť potenciálneho následku nehody“ a skóre „pravdepodobnosť potenciálneho následku nehody“ sa skombinujú v matici ERCS, čím vznikne ekvivalentné skóre ERCS, ako sa stanovuje v kroku 2 prílohy k delegovanému nariadeniu (EÚ) 2020/2034. 
            
            
            
               2.Manuálny prepočet
            
         
         
            
               Tento manuálny prepočet pozostáva z týchto dvoch pracovných postupov:
            
            
               ‒Pracovný postup 1 – poskytuje manuálny prepočet na získanie skóre závažnosti podľa ERCS.
            
            
               ‒Pracovný postup 2 – poskytuje manuálny prepočet na získanie skóre pravdepodobnosti podľa ERCS.
            
            
               
                  Obrázok 5 – Manuálny prepočet
            
            
            
               2.1.PRACOVNÝ POSTUP 1
            
            
            
               D.Skóre ERCS „závažnosť potenciálneho následku nehody“ – manuálny prepočet 
            
            
               ‒Ak hlásenie udalosti neobsahuje žiadne informácie o „kategórii udalosti“ alebo „hromadnej skupine“ alebo ani o jednom z týchto prvkov, potom sa na určenie „potenciálneho následku nehody“ alebo kľúčovej rizikovej oblasti použije metodika ERCS vymedzená v prílohe k delegovanému nariadeniu (EÚ) 2020/2034. Konečný výsledok predstavuje písmeno k), v ktorom je prvá číslica zodpovedajúca abecednej hodnote vyplývajúcej z výpočtu závažnosti udalosti (stupeň závažnosti A až X).
            
            
                
            
            
            
               2.2.PRACOVNÝ POSTUP 2
            
            
            
               L.Stĺpec ERCS „Pravdepodobnosť potenciálneho následku nehody“ – manuálny postup 
            
            
               ‒V prípade hlásení udalostí, ktoré neobsahujú žiadny stupeň závažnosti pre „celkový ATM“, nedochádza k žiadnemu priamemu prepočtu na hodnotenie „pravdepodobnosti potenciálneho následku nehody“ ERCS.
            
            
               Závažnosť „pozemného ATM“ však môže umožniť čiastočný prepočet prostredníctvom priradenia posúdenia bariéry „pozemného ATM“ a procesu posudzovania bariér ERCS vymedzeného v bode 2.1.3 prílohy k delegovanému nariadeniu (EÚ) 2020/2034. 
            
            
            
               M.Skóre ERCS „pravdepodobnosť potenciálneho následku nehody“ – manuálny postup 
            
            
               Ak sa v prípade hlásení udalostí na hodnotenie udalosti nepoužíva matica 4x4 ARMS-ERC, na vytvorenie skóre ERCS „pravdepodobnosť potenciálneho následku nehody“ sa hodnota z posudzovania bariér ARMS-ERC prevedie na posudzovanie bariér ERCS stanovené v bode 2.1.3 prílohy k delegovanému nariadeniu (EÚ) 2020/2034. 
            
            
         
         
            
               k.Ekvivalentné skóre ERCS
            
            
               Skóre ERCS „závažnosť potenciálneho následku nehody“ a skóre „pravdepodobnosť potenciálneho následku nehody“ sa skombinujú v matici ERCS, čím vznikne ekvivalentné skóre ERCS, ako sa stanovuje v kroku 2 prílohy k delegovanému nariadeniu (EÚ) 2020/2034. 
            
            
         
         
            
                  
                     (1)
                  
                  
                      
                           Skóre ERCS je dvojciferná hodnota, kde prvá číslica zodpovedá abecednej hodnote vyplývajúcej z výpočtu závažnosti udalosti (stupeň závažnosti A až X) a druhá číslica predstavuje číselnú hodnotu z výpočtu zodpovedajúceho skóre udalosti (pravdepodobnosť).
                  
               
               
                  
                     (2)
                  
                  
                      
                           Delegované nariadenie Komisie (EÚ) 2020/2034 zo 6. októbra 2020, ktorým sa dopĺňa nariadenie Európskeho parlamentu a Rady (EÚ) č. 376/2014, pokiaľ ide o jednotný európsky systém klasifikácie rizík (Ú. v. EÚ L 416, 11.12.2020, s. 1).
                  
               
               
                  
                     (3)
                  
                  
                      
                           Metodika RAT klasifikuje udalosti súvisiace s manažmentom letovej prevádzky. Metodika RAT nehodnotí nehody, keďže meria len to, ako blízko bola udalosť ATM od toho, aby sa stala nehoda. Metodika RAT je rozdelená na niekoľko hlavných prvkov (t. j. „pozemný ATM“, „palubný ATM“), v rámci ktorej každý prvok tvorí súčasť vstupnej informácie pre konečné hodnotenie závažnosti „celkového ATM“ prostredníctvom RAT. Na získanie stupňa závažnosti pre „celkový ATM“ musia byť k dispozícii stupne závažnosti pre „pozemný ATM“ aj „palubný ATM“.
                  
               
               
                  
                     (4)
                  
                  
                      
                           „Závažnosť“ podľa metodiky RAT naznačuje, aká zlá bola skutočná udalosť v porovnaní s inými udalosťami. Metodika RAT určuje „závažnosť“ prostredníctvom posúdenia ochrán/bariér.